Kristian Thulesen Dahl (DF), 2007-11-29:
Det, vi er tilhængere af, og det, vi støtter, er en styret offentlig økonomi, fordi det sikrer en ansvarlig økonomi, og jeg havde egentlig også forståelsen af, at hr. Prehns partiformand, fru Helle Thorning-Schmidt, gik ind for det.
Det er i hvert fald det, hun har prædiket her hele dagen.
Hvis man går ind for det, bliver man også nødt til at lave nogle aftaler med kommunerne - nogle aftaler, som kommunerne overholder efterfølgende.
Hvis man ikke kan det, kan man nemlig ikke styre den samlede samfundsøkonomi.
Så løber tingene af sporet, og derfor er vi tilhængere af, at man kan lave aftaler med kommunerne, som holder.
I de seneste uger har nogle spurgt mig, hvad jeg i øvrigt mener om aftalesystemet, og så kunne man jo også spørge lidt retorisk: Hvilket aftalesystem?
Hovedproblemet er jo, at de aftaler, der indgås med kommunerne, forsøger kommunerne ikke engang at overholde.
Så det, det bliver nødvendigt at udvikle i den kommende tid - og her synes jeg, det er helt tilfredsstillende, at regeringsgrundlaget åbner op for den diskussion - er, hvordan man kan sikre en styreform, der gør, at de aftaler, der indgås, også overholdes efterfølgende.
Det er det interessante, og så må man finde ud af, hvilken konkret økonomi der er plads til i 2009, og hvad der bliver behov for at gøre over for kommunerne.
Vi havde jo en lang debat i forbindelse med mit første ordførerindlæg, hvor vi kom ind på skatten.
Jeg havde det i øvrigt også selv med i mit ordførerindlæg, for at ingen skulle være i tvivl om vores position.
Vi gik til valg på, at skattestoppet skal fortsætte, og det er sådan man kender jo Dansk Folkeparti - at vi har den samme politik efter valget og synes, at skattestoppet skal fortsætte.
At andre så gik til valg på skattestoppet og nu mener, at der skal laves en skattereform dem om det.
Det må de jo forholde sig til over for vælgerne, men vi har den samme holdning, og derfor har vi jo også sagt, at det næste skridt må være, at regeringen er utrolig påpasselig med, hvordan kommissoriet for den skattekommission, regeringen ønsker at få nedsat, bliver formuleret.
Regeringen har selvfølgelig ret til at nedsætte en sådan skattekommission.
Men risikoen ved at forlade skattestoppet og begynde en diskussion om en skattereform og endda tage flere års tilløb til en sådan skattereform er, at det kan skabe en meget stor usikkerhed i befolkningen om, hvad det er for nogle økonomiske vilkår, der bliver gældende for den enkelte familie, og det vil være dybt skadeligt for den danske økonomi, hvis der kommer en sådan usikkerhed, at familierne ikke tør investere.
Jeg kan bare konstatere, at i sommer, da kommunerne frivilligt indgik en aftale med regeringen, mente man i den grad, at der var tale om realistiske rammer.
Kommunerne må i 2008 bruge 1,6 mia. kr. mere, end de måtte i 2007, og både Venstreformanden og den socialdemokratiske næstformand var meget, meget positive i sommer over den aftale, man havde lavet.
Jeg tror egentlig, hvis det kommer til stykket, at KL's formandskab som altså består af en Venstremand og en socialdemokrat - oprigtigt har ment, at den aftale, man lavede, var realistisk og var en god aftale for kommunerne.
Problemet for KL er bare, at de ingen redskaber har til at sikre, at den aftale, de selv lavede, fordi de syntes, den var fornuftig, bliver overholdt efterfølgende.
Det er det, der er problemet.